
Színezüst
A füst, a füst. Elhamvad az avarban.
Isten lesütött szeme. Földön. Fagyban.
A fal, a fal. Ócskavas roskadt árnya.

Bádog-hullám hideg aritmiája. 

A kert, a kert. A földalatti sebhely.

Angyaljelmez. Bombatölcsér. Dermedt hely.

A hó, a hó. Tuják. Fenyők gyantája.

Meszesgödör jég-szilánkos határa.

A test, a test. Körték az alvadt szélben.

Hátukon a gömbölyű Nap. Sötétben.
Tükörhomályos az ég. Az ég. Akna.
A hang egy cérnaszálban elakadna.
